ઠાવકા દીકરાના ડહાપણ પર પોરસાતાં યશોદાબહેન વામકુક્ષિ માણવા પ્રસ્થાન કરે ને અતુલ્યની વાંચનયાત્રા આગળ વધે. સાથે ચાના ઘૂંટડાનો સંગાથ હોવા છતાં ક્યારેક મસ્તમજાનું ઝોકું આવી પણ જાય! માના જીવને આનો અણસાર આવી જતો હોય એમ યશોદાબહેન હળવા પગલે બહાર આવી દીકરાની છાતીએ પડેલું પુસ્તક બાજુ પર મૂકે, ટેપ બંધ કરી બારીના પડદા ઢાળી એસીનું કૂલિંગ વધારી ચોરસો ઓઢાડી દે એટલે સાંજે પાંચ-છ વાગ્યા સુધી અતુલ્ય લહેરથી સૂતો હોય. તેને ખલેલ ન પહોંચે એટલા ખાતર તો ચાર વાગ્યે ચાની આદત હોવા છતાં યશોદાબહેન અવાજ થવાની બીકે ચા બનાવવાનુંય ટાળતાં. એને બદલે ગૂંથણકામ કે પ્રભુસ્મરણની ચોપડીમાં ચિત્ત પરોવે.